[BO Lit ia ulron dati ăi ddj) 


Acasă > Economie » Au luat-o pe arătură. Capacităţile hidroenergiei, reduse la jumătate 


Autor: Claudia Marcu 2024-01-23 17:38 


Au luat-o pe arătură. Capacităţile hidroenergiei, reduse la jumătate 


Hidroenergia, ștearsă, pe șest, de pe lista regenerabilelor 


Planul Naţional Integrat în Domeniul Energiei și Schimbărilor Climatice 2021- 
2030, actualizat de Ministerul Energiei, prevede o înjumătățire a producţiei de 
hidroenergie până în 2030. Aceasta va fi înlocuită cu alte surse regenerabile 
variabile, cerute de Comisia Europeană, și anume fotovoltaice și eoliene. 
Totodată, lemnul folosit în sobe pentru încălzire va fi și el redus drastic, fiind 
impuse pompele de căldură, care au costuri de funcţionare prohibitive. 


Hidroenergia, cea mai curată 
sursă de energie de pe planetă, a căzut în dizgrația Comisiei Europene. Astfel, România a 
fost obligată să reducă ponderea hidro în consumul final brut de energie în 2030 cu 
aproape 50% față de anul 2020. Locul acestei surse stabile va fi luat de fotovoltaice și 
eoliene, care au un randament scăzut, dat fiind că depind de condiţiile meteorologice și 
sunt absolut imprevizibile. 


Potrivit versiunii actualizate a Planului Naţional Integrat în Domeniul Energiei și 
Schimbărilor Climatice 2021-2030, pentru atingerea obiectivului privind ponderea SRE în 
sectorul energiei electrice, elementul decisiv îl va reprezenta construirea de noi capacități 
solare și eoliene. Ca urmare, ponderea energiei electrice generate de hidrocentrale în 
consumul final brut de energie din SRE va scădea de la aproximativ 64% în 2020 la 35% 
în 2030. Pe de altă parte, energia eoliană va avea cea mai mare pondere, aproximativ 
37%, urmată de cea solară, cu o pondere de aproximativ 24% în consumul final brut de 
energie. 


Aceste ținte vor fi atinse prin construirea și punerea în funcțiune, până în 2050, a unei 
capacităţi totale instalate de centrale solare de aproximativ 30,5 GW (atât la sol, cât și pe 
acoperișuri) și a unei capacități totale instalate în centrale eoliene de aproximativ 16 GW, 
susține Ministerul Energiei. În traiectoria estimată a SRE în consumul final brut de 
energie, hidroenergia deja a scăzut în consumul final brut de energie de la 63,9% în 
2020, la 55,9% în 2023. 


Se reduce încălzirea pe lemne 


Pentru a atinge ţinta pentru ponderea SRE în consumul final brut de energie din sectorul 
încălzire și răcire pentru 2030 este necesară înlocuirea biomasei cu tehnologii curate, 
arată Ministerul Energiei. Deși biomasa este considerată o sursă regenerabilă, există un 
plan pentru reducerea folosirii acesteia în anii următori. Această reducere este 
determinată de necesitatea de a nu afecta nivelul de absorbţie al sectorului LULUCF și, pe 
de alta, de dorința de a nu crește nivelul de emisii cauzate de procesele de ardere a 
biomasei. 


"În acest sens, este prevăzută scăderea ponderii biomasei în consumul final brut de 
energie din sectorul încălzire și răcire de la 97% în 2020 la 64,3% în 2030. În același 
timp, ponderea pompelor de căldură, considerate, de asemenea tehnologie regenerabilă, 
va ajunge la 25,1% în 2030”, se precizează în Planul naţional. 


Tot cu reactoarele modulare 


Ministerul Energiei a anunţat că obiectivul pentru 2030 este atingerea unei capacități 
instalate de producţie a energiei electrice de 30,4 GW, marcând o creștere de 47% față de 
2019. Din această capacitate proiectată pentru 2030, aproximativ 76% va proveni din 
SRE, asigurându-se astfel utilizarea resurselor interne pentru producerea de energie 
electrică. Obiectivele de securitate energetică vizează în principal creșterea producţiei 
interne de energie, precum și diversificarea surselor de import pentru diverși combustibili. 
În ceea ce privește producția de energie electrică, România urmărește menținerea mixului 
său energetic diversificat, reducând în același timp emisiile de GES prin creșterea 
susținută a capacităţilor de producţie din SRE. "Până în 2030, obiectivul României este să 
construiască centrale nuclearoelectrice folosind tehnologie de tip Small Modular Reactor 
(SMR) cu o capacitate totală instalată de 462 MW. În plus, tot până în 2030, este vizată 
construirea de centrale electrice în tehnologie Centrală Electrică cu Ciclu Combinat 
(CCGT), alimentate cu gaz natural, cu o capacitate totală instalată de 2,6 GW și centrale 
în cogenerare (CHP) cu capacitate totală instalată de 947 MW de asemenea alimentate cu 
gaz natural”, se mai arată în Planul național. 


